Sankt Jørgens Kirke
Sankt Jørgens Kirke er en kirke i Aabenraa Sogn, beliggende på en bakke lidt nordøst for centrum af Aabenraa i et område præget af ældre villaer.
Der er ingen kirkegård. På grund af områdets bakkede terræn er kirken usædvanligt anlagt på en akse med alteret i nordnordvest og tårnet mod sydsydøst. Normalt er kirker anlagt, så alteret er i øst, og tårnet er i vest.
Kirken er opført som en dansk frimenighedskirke i 1903. Den overgik til folkekirken i 1948.
Kirken består af et kor, skib og tårn, alle fra 1903 og i tegl, samt en menighedsbygning øst for kirken fra 1988, udvidet 1998. Kirken er tegnet af arkitekten N. Jacobsen.
Kirken er opført i nyromansk stil, og var tidligere kalket gul. I dag er den hvidkalket.
Indvendigt er kirken hvidkalket med fladt, hvidmalet bræddeloft i koret og træfarvet loft til kip i skibet.
Kirkens inventar stammer altovervejende fra kirkens indvielse i 1904.
Kirkens alterkalk er det ældste inventar. Den blev skænket til den danske pastor i Sankt Nicolaj Kirke i Aabenraa, da han rejste fra i sognet i 1865. Senere har den fundet vej til Sankt Jørgens kirke.
Døbefonten er udført i granit efter romansk forbillede og er tegnet af kirkens arkitekt.
Prædikestolen er træfarvet og var oprindeligt udsmykket med træudskæringer fra 1926. I dag præges den af et senere, trefløjet maleri af kunstneren Sven Havsteen-Mikkelsen, som forestiller Jesus, der stilner stormen på søen. De gamle udskårne relieffer med englehoveder er i stedet ophængt i kirken.
Alterpartiet blev i 1967 ændret en del. Det oprindelige gyldne kors, som nu er ophængt på skibets østvæg, blev erstattet af et moderne, abstrakt krucifiks.